OŠ Rogoznica

Ante Starčevića 76

21220 Rogoznica

ured@os-rogoznica.skole.hr

tel: 022 558-083

XII. likovno – literarni natječaj

**„Povist mista moga“**

**(Ulicama i skalinama moga zavičaja)**

Potreba da istražuje svoje korijene, jezik, tradiciju svojih predaka, narodne običaje mjesta u kojem je rođen ili u kojem živi te njihove odjeke u svakodnevnom suvremenom životu tiha je i stalno prisutna čovjekova misao koju on manje ili više svjesno živi. Konkretno, čovjek našeg kraja u tome nalazi dublji smisao vlastitog postojanja i, odjenuto u fino tkanje sitnica koje ljubomorno čuva od propadanja u sjenovitim kutovima svojih naslijeđenih kamenih kuća, konoba i sjećanja, nastoji prenijeti na mlade naraštaje i tako ih oteti od zaborava. Naša škola je takvo nastojanje uzela kao misao vodilju u svome odgojno – obrazovnom radu, ali i u svojoj ulozi snažnog društvenog posrednika.

Iz toga je proizašla zamisao o likovno – literarnom natječaju „Povist mista moga“, u kojem bi kulturološki najvažnija utjecajna mikrolokacija, mjesto u kojem se živi ili neki njegov dio, trebala potaknuti na vizualno i literarno istraživanje.

 **„Ulicama i skalinama moga zavičaja“**

Gradovi i sela naše domovine svako je za sebe biser podneblja i geografskih karakteristika iz koje su iznikla. U njihov izgled i ozračje utisnuti su brojni utjecaji, kako kulturni tako i prirodni. Negdje su ulice široke i prostrane i njih jutrima suzdržano, ali neumoljivo osvaja maglovito sunce. Negdje su uske i skrivene, u njih rijetko sunce dopire, ali ih u vruća ljeta pritišće sparina koja se kroz dan uporno utiskivala i ne da se istjerati do babljeg ljeta. Negdje stepeništa široko klize kao blagi valovi do obala velikih rijeka ili strmo naglašavaju uspone u primorskim gradićima podignutim na brdašcima ili na ostacima kamenih gradina. Ulice, kalete, skaline, skalinade, stepeništa, balature, skriveni sokaci, tajni kutci… Zatvorite oči i pokušajte izmaštati šetnju kroz jednu od svojih omiljenih ulica ili se spustite niz stepenište koje će vas dovesti ravno do najljepšeg dvorišta vašeg djetinjstva. Sve što putem sretnete ili ugledate također će biti dobrodošlo u vašem likovnom ili literarnom uratku.

**Propozicije natječaja:**

Na natječaju mogu sudjelovati svi učenici od 1. – 8. razreda osnovnih škola. Svaka škola može sudjelovati s najviše **pet (5) radova iz područja literarnog izražavanja i deset (10) radova iz likovnog područja izražavanja**. Jedan učenik može sudjelovati s najviše jednim radom iz određenog područja izražavanja.

Ove godine **motiv/poticaj**za literarne i likovne radove su **ulice i/ili stepeništa vašeg zavičaja,** a radovi mogu prikazivati i **sve ono što je vezano za ta mjesta, okolnu arhitekturu, priče i legende o njihovim nastancima, kulturna događanja koja se na njima odvijaju i sve slično tome.**

Tehnika može biti **bilo koja slikarska, crtaća, grafička ili kombinirana tehnika**. Kao što je evidentno iz propozicija natječaja, raspon motiva/vizualnih poticaja može biti izrazito velik tako da mentorima nudi mogućnost za njihovu implementaciju u godišnji izvedbeni kurikulum. Može se staviti naglasak **na crte po toku i karakteru, na vrste kompozicija, na kontraste boja, kontraste tekstura, kontraste boja i tekstura, na slikarsku fakturu, na kolorističku, zračnu ili linearnu perspektivu, na simetriju i asimetriju, na tonsku modelaciju i kolorističku modulaciju…**

Na poleđini likovnog rada moraju biti istaknuti sljedeći podaci (najbolje napisati ili isprintati na manji papir kojeg ćete potom zalijepiti):

 • „POVIST MISTA MOGA –ULICAMA I SKALINAMA MOGA ZAVIČAJA“

• IME I PREZIME UČENIKA/CE

• RAZRED, ŠKOLA

• IME I PREZIME UČITELJA/ICE ILI MENTORA/ICE

• ADRESA ŠKOLE, TELEFON

• GRAD, ŽUPANIJA

**Literarni radovi**moraju biti napisani na dijalektu ili jeziku naselja, sela ili grada iz kojeg dolaze, a radi tiskanja zbornika šalju se isključivo **e-mailom u privitku** na elektroničku adresu škole, s podacima o učeniku, razredu, školi i učitelju mentoru na početku svakog rada.

Ukoliko je rad napisan na nekom od jezika nacionalnih manjina koji je bitno različit od hrvatskog jezika (talijanski, češki, romski, slovački, mađarski, ukrajinski, albanski, rumunjski…), molili bi da priložite i prijevod kako bi ga povjerenstvo moglo ravnopravno vrednovati.

**Suglasnost roditelja ili skrbnika za sudjelovanje na natječaju** potrebna je i za likovni i za literarni rad:

1. za likovni rad suglasnost je potrebno poslati poštom skupa s radom,
2. za literarni rad suglasnost je potrebno skenirati i poslati e-mailom u privitku skupa s literarnim radom.

**Radovi pristigli bez suglasnosti neće se uzimati u obzir.**

Likovni i literarni radovi moraju biti poslani najkasnije do **9. svibnja 2023.** Dodjela nagrada će biti na završnoj svečanosti Dana škole koji traju od **15. -** **19. svibnja 2023**. Pozvani će biti učenici i mentori nagrađenih radova. Poslane učeničke radove izabrat će i vrednovati stručno povjerenstvo. Vrijednosni sud povjerenstva temelji se na osjetilnim, spoznajnim, jezičnim i likovno izražajnim i stvaralačkim mogućnostima učenika određene dobi, a prosudba radova na postignutoj razini izvornosti, izražajnosti, jezične strukturiranosti i likovno tehničke izvedbe.

 (Kontakt osoba: Paola Glavurtić, učiteljica likovne kulture, 098 328 527)

U Rogoznici, 31.03.2023.